**ON**

Σύμφωνα με την επιστημονική κοινότητα, οι πρώτοι άνθρωποι εξελίχθηκαν στις περιοχές της Βορειοανατολικής Αφρικής κατά την διάρκεια εκατομμυρίων ετών. Ο δυτικός πολιτισμός θεωρείται ότι έχει τις ρίζες του στην αρχαία Μεσοποταμία, 5 με 6 χιλιάδες χρόνια πριν. Η πρώτη μαρτυρία ενδύματος εντοπίζεται στην Ρωσία και υπολογίζεται ότι είναι 25.000 χρόνων. Η γεωγραφική απόσταση που χωρίζει αυτές τις δύο περιοχές είναι μεγάλη, ενώ παράλληλα υπάρχει και ένα χάσμα μεταξύ των χρονολογιών. Στην πραγματικότητα, η προέλευση του πρώτου ενδύματος δεν είναι απόλυτα εξακριβωμένη, καθώς τα στοιχεία που έχουμε στην διάθεσή μας είναι μεμονωμένα και διασκορπισμένα σε διάφορες περιοχές του κόσμου.

**ΣΠΙΚΑΖ**

Σε μια περιοχή βόρεια της Μόσχας ανακαλύφθηκαν κάποιοι τάφοι, των οποίων η ηλικία εκτιμάται ότι είναι περίπου 20.000 με 26.000 χρόνων. Οι τάφοι αυτοί περιείχαν σκελετούς, οι οποίοι ήταν σκεπασμένοι με χιλιάδες χάντρες από ελεφαντόδοντα μαμούθ, δημιουργώντας την αίσθηση ότι το σώμα ήταν ντυμένο με ρούχα που είχαν σκέλη και μανίκια. Οι χάντρες ήταν αρχικά κεντημένες πάνω στα ρούχα, τα οποία πιθανολογείται ότι ήταν κατασκευασμένα από δέρματα ζώων. Αν και τα δέρματα αυτά αποσυντέθηκαν, οι χάντρες διατήρησαν την ίδια θέση μέσα στο χώμα διαγράφοντας έτσι το ένδυμα. Την ίδια σχετικά χρονολογική περίοδο, σε περιοχές της Γαλλίας ανακαλύφθηκαν σπηλιές που περιείχαν κοκάλινες βελόνες που επίσης αποδεικνύουν κάποια από τα πρώτα είδη ενδυμασίας. Από την εποχή των Παγετώνων, έχουν βρεθεί ελάχιστες ρεαλιστικές αναπαραστάσεις ανθρώπων και ζώων ζωγραφισμένες πάνω στους τοίχους των σπηλαίων. Κάποιες από αυτές αποδεικνύουν σημεία ένδυσης, μολονότι από την τοποθεσία της ταφής και από άλλες μαρτυρίες γνωρίζουμε καλά ότι οι άνθρωποι των σπηλαίων φορούσαν ενδύματα. Τα γλυπτά που παρουσιάζουν γυναικείες μορφές, φανερώνουν μεγάλους γοφούς και στήθη, ενώ τα σχέδια που απεικονίζουν ανδρικές μορφές, σε αρκετές περιπτώσεις, παρουσιάζονται με κεφάλια ζώων, πιθανότατα ως στοιχείο ένδειξης της δύναμης και της υπεροχής τους. Πολλοί ανθρωπολόγοι υποστηρίζουν ότι οι γυμνές μορφές των ανθρώπων των σπηλαίων είχαν μια ιδιαίτερη ‘μαγεία’ και ότι οι εμφανείς διαφορές κατασκευής που υπάρχουν ανάμεσα στα πρόσωπα και τα σώματα σχετίζονται άμεσα με τις θεότητες και τα υπερφυσικά πιστεύω τις εποχής. Βασιζόμενοι στις πρώτες αυτές αναπαραστάσεις του ανθρώπινου είδους, οδηγούμαστε σε δύο κυρίως γενικεύσεις: από την μεριά, οι γυναίκες φαίνονται με καλοχτενισμένα μαλλιά, δίνοντας έμφαση και στην παραμικρή λεπτομέρεια, ενώ οι άνδρες παρουσιάζονται ξυρισμένοι και έχοντας πάνω τους στοιχεία από διάφορες μορφές ζώων.

**ΟΝ**

Η ενδυμασία και η φωτιά ανακαλύφθηκαν ίσως κατά την παλαιολιθική περίοδο συμβάλλοντας και τα δύο σημαντικά στην ανάπτυξη της ανθρωπότητας. Στην παλαιολιθική εποχή οι άνθρωποι συνήθιζαν να αλείφουν το σώμα τους με λίπος για να προστατευτούν κυρίως από την ηλιακή ακτινοβολία, το κρύο, τα ενοχλητικά έντομα και άλλους κινδύνους. Κατά τη μεσολιθική εποχή, αντιμετώπιζαν το κρύο τυλίγοντας το σώμα τους με δέρματα ζώων. Στη νεολιθική εποχή ξεκινά η κατασκευή των πρώτων υφασμάτων (λινάρι ή μαλλί ζώων). Πολύ συνηθισμένα ενδύματα είναι οι σκούφοι, τα δερμάτινα σανδάλια και τα πρώτα κοσμήματα κατασκευασμένα από κοχύλια. Σημαντικό κεφάλαιο στην εξέλιξη της ενδυμασίας αποτελεί η αρχαία Αίγυπτος.

**ΣΠΙΚΑΖ**

Η αρχαία Αίγυπτος θεωρείται ένας από τους αρχαιότερους πολιτισμούς. Είχε τις δικές της πολιτιστικές αξίες, πολιτική δομή, κοσμοθεωρία, θρησκεία. Μια ξεχωριστή κατεύθυνση ήταν η **μόδα της αρχαίας Αιγύπτου**, η οποία αποτελεί αντικείμενο μελέτης πολλών σύγχρονων σχεδιαστών μόδας. Τα ρούχα της αρχαίας Αιγύπτου έκαναν τη μορφή ενός ατόμου γεωμετρικά στυλιζαρισμένη. Αυτό είναι εμφανές από τα διατηρημένα γλυπτά και τα σχέδια. Σε μια τέτοια στυλιζαρισμένη μόδα οι ιδέες εκδηλώθηκαν με μεγάλη σαφήνεια. Τα ενδύματα αυτού του πολιτισμού παρέμειναν αμετάβλητα για μεγάλο χρονικό διάστημα: στην τέταρτη χιλιετία ήταν τα ίδια με αυτά της δεύτερης.

**Οι γυναίκες** φορούσαν τριγωνικό φόρεμα gâla (ή περίζωμα) , φτιαγμένο από ένα ορθογώνιο κομμάτι λινό, με ραφή στη μία πλευρά. Για να μην ζεσταίνονται, χρησιμοποιούσαν πολύ λεπτά υφάσματα και δε φορούσαν εσώρουχα. Αυτό το απλό ντύσιμο δεν άλλαξε, αν και στα χρόνια του Μέσου Βασιλείου πλούσιες και φτωχές άρχισαν να φορούν κολιέ με πολύχρωμα σχέδια. Η μόδα του Νέου Βασιλείου ήταν πιο κομψή: Φορούσαν πλισέ χιτώνες με κρόσσια πάνω από το ίσιο φόρεμα. Στη νέα αυτοκρατορία αρχίζουν να σκεπάζουν και το στήθος με ένα φόρεμα περασμένο πάνω από τον αριστερό ώμο, συγκρατημένο με πόρπη κάτω από το δεξιό στήθος. Η καλασίρις (αραχνοΰφαντο και ελαφρύ φόρεμα που καλύπτει από πάνω μέχρι κάτω) θεωρείται το εθνικό γυναικείο ένδυμα στην αρχαία Αίγυπτο, σφιγμένη στη μέση με ζώνη στολισμένη και τυλιγμένη δυο και τρεις φορές. Στην αρχή η γυναικεία ενδυμασία ήταν απλή αλλά επηρεασμένη και αυτή όπως και η ανδρική από τις ξένες επιδράσεις και την τέχνη. Αργότερα θα γίνει πολύπλοκη, με πολλούς πλισέδες, πλούσιες διακοσμήσεις και συμβολικά στοιχεία, ιδιαίτερα στις τάξεις των αξιωματούχων και των πλουσίων. Τα στολισμένα μανίκια αφήναν ξεσκέπαστο τον πήχη και έτσι μπορούσε ο καθένας να θαυμάσει τα μακριά και λεπτά χέρια καθώς και τους φορτωμένους με βραχιόλια καρπούς. **Οι άνδρες** φορούσαν εξίσου gâla, όπως και οι γυναίκες, ενώ οι ανώτερες τάξεις sedôt (πλισέ). Στα χρόνια του Μέσου Βασιλείου η μόδα άλλαξε και όλοι φορούσαν πιο μακριές και ίσιες φούστες. Το χειμώνα, όταν έκανε κρύο, φορούσαν μακριούς μανδύες. Στα χρόνια του Νέου Βασιλείου φορούσαν περίζωμα ή ποδιά με πλισέδες (μικρές πιέτες) και κρόσσια, που ήταν πολύ της μόδας. Κάπου εδώ έχουμε την εμφάνιση του πρώτου εσωρούχου με τη μορφή δερμάτινου καλύμματος.

**ΟΝ**

Πολλές Αιγύπτιες που ξύριζαν τα κεφάλια τους ή είχαν κοντά μαλλιά φορούσαν περούκες. Σε ειδικές περιπτώσεις οι περούκες είχαν πλούσιες μπούκλες ή ήταν στολισμένες με χάντρες. Πολλοί πίστευαν ότι οι τρίχες στο σώμα και στο πρόσωπο ήταν ανθυγιεινές. Επίσης, οι αρχαίοι Αιγύπτιοι στόλιζαν όλο τους το σώμα, φορώντας κάθε είδους κοσμήματα, από σκουλαρίκια μέχρι βραχιόλια στους αστραγάλους. Τα βαριά κοσμήματα, που στόλιζαν τα απλά ρούχα των Αιγυπτίων, ήταν ένδειξη υψηλής κοινωνικής θέσης. Τα ακριβά κοσμήματα κατασκευάζονταν από χρυσό και ημιπολύτιμες πέτρες. Τα πιο φτηνά, ήταν από γυαλί και φαγεντιανή, υλικό από τριμμένο χαλαζία ή άμμο, που το θέρμαιναν σε καλούπια και το στίλβωναν. Συχνά τα κοσμήματά τους είχαν διπλή λειτουργία: ήταν στολίδια και ταυτόχρονα φυλαχτά, που προστάτευαν από κάθε κακό όποιον τα φορούσε. Για υποδήματα, άνδρες και γυναίκες φορούσαν σανδάλια. Στην Μινωική εποχή, όλα αλλάζουν!

**ΣΠΙΚΑΖ**

Η ένδυσητων γυναικών κατά τα μινωικά χρόνια χαρακτηριζόταν από στενά κοντομάνικα πουκάμισα (με στενά ή φουσκωτά μανίκια), ή περικόρμια που άφηναν ακάλυπτο το στήθος ή ήταν διαφανή και συγκρατούσαν το σώμα με κορδόνια. Η ημίγυμνη αυτή αμφίεση συμβολίζει το ότι το στήθος φέρνει ζωή και τονίζει την αξία της γυναίκας. Οι μακριές κωνικές φούστες, οι ποδιές με βολάν που φορούσαν πάνω από τις φούστες και η σφιχτή ζώνη ώστε να τονίζει την μέση των γυναικών της εποχής ήταν κάποια από τα ενδύματα που κυριάρχησαν. Τα στόλιζαν με επίρραπτες ταινίες στους φιόγκους, λεπτόταπα πέπλα και κοσμήματα από μέταλλο, πέτρα και κόκαλο που ράβονταν πάνω τους. Οι νέες κοπέλες, όταν συμμετείχαν σε αθλήματα ντύνονταν μόνο με ζῶμα (ανδρικό ένδυμα εποχής). Το δέρμα τους, είναι συνήθως φωτεινό λευκό, υποδηλώνοντας ότι η ιδανική γυναίκα θα περνούσε πολύ χρόνο σε εσωτερικούς χώρους και ότι το αρχέτυπο της γυναικείας ομορφιάς θα μπορούσε να αποκτηθεί εστιάζοντας στις οικιακές εργασίες. Οι άνδρες της εποχής, φορούσαν ελάχιστα ρούχα και συνήθως εμφανίζονταν με γυμνό κορμό. Τα ενδύματά τους ήταν στενά, πράγμα που σηματοδότησε την αρχή του ευρωπαϊκού ρούχου. Ήταν εξίσου ημίγυμνοι με τις γυναίκες, δεν ήταν ντροπαλοί και απολάμβαναν να επιδεικνύουν το πάνω μέρος του σώματός τους, που ήταν καλογυμνασμένο από τη συμμετοχή τους σε αθλήματα όπως τα ταυροκαθάψια και η πυγμαχία. Συνηθίζονταν οι περισκελίδες, τα ζώματα και οι κοντές φούστες, συνδυασμένες με διακοσμημένη ζώνη και κάλυμμα των γεννητικών οργάνων. Τα ενδύματα αυτά ήταν χρωματισμένα με κίτρινο, μπλε και λευκό. Οι Μινωίτες εμφανίζονται είτε με μπότες (κυρίως σε αγώνες), ή με σανδάλια ή ακόμα και ξυπόλητοι. Η χρήση των υποδημάτων δεν ήταν απαραίτητη διότι ήθελαν να έχουν επαφή με τη μητέρα Γη. Σε αντίθεση με τις γυναίκες, απεικονίζονται με κοκκινωπό-καφετί χρώμα δέρματος, όπως και στις τοιχογραφίες της Αιγύπτου. Για να αποκτήσει αυτόν τον σκούρο τόνο, ο ιδανικός άντρας θα έπρεπε να αφιερώνει σημαντικό χρόνο σε υπαίθριες δραστηριότητες όπως το κυνήγι, το ψάρεμα και ο αθλητισμός.

**ΟΝ**

Με τους Μινωίτες έχουμε εισαγωγή των **αξεσουάρ**, τα οποία υποδήλωναν τον πλούτο και την κοινωνική θέση. Κατασκευάζονταν από ένα πλήθος υλικών όπως χρυσάφι, αργυρό, αχάτη, αμέθυστο, ορεία κρύσταλλο, ήλεκτρο, lapis lazuli, οστά από ελέφαντες και ιπποπόταμους. Φορούσαν σκουλαρίκια, βραχιόλια και περιδέραια, τα περισσότερα από τα οποία ήταν σφυρήλατα από καλλιτέχνες που εμπνέονταν από τοπία θάλασσας ή ξηράς, ζώα και άλλα. Οι Μινωίτες εμφανίζονται, επίσης, να φορούν καπέλα, με μακριά ζωηρά φτερά που προεξέχουν από το μέσον τους και να στολίζονται με περιδέραια, βραχιόλια και διακοσμητικές ταινίες γύρω από τα σκέλη τους. Τα σχέδια πάνω στα χρυσά σφραγιστικά δαχτυλίδια είχαν ιδιαίτερη σημασία. Χρησίμευαν ως σφραγίδες, κάτι σαν προϊστορική υπογραφή ή ένδειξη ταυτότητας που μπορούσε να εντυπωθεί σε πηλό. Η γυναικεία και ανδρική **κόμμωση** ήταν με μπούκλες, οι οποίες μιμούνταν τα ανάλαφρα κύματα της θάλασσας και συνήθως οι γυναίκες τα εμπλούτιζαν με χάντρες, περόνες, χτενάκια, δίχτυα και καπέλα σε διάφορα σχήματα. Η Μυκηναϊκή εποχή διαφοροποιείται ελαφρώς στυλιστικά.

**ΣΠΙΚΑΖ**

Οι Μυκηναίοι προτιμούσαν να καλύπτουν το σώμα τους λίγο περισσότερο από τους Μινωίτες. Κοντές φούστες, χιτώνες και μανδύες αποτέλεσαν βασικά είδη ένδυσης και ήταν πιο ελαφρά διακοσμημένα. Οι Μυκηναίοι ήταν γνωστοί για τη στρατιωτική τους ικανότητα σε όλο το Αιγαίο και επομένως, η πανοπλία ήταν ένα κοινό στοιχείο της ανδρικής γκαρνταρόμπας. Τα κράνη τους αποτελούνταν από έναν δερμάτινο σκούφο (μερικές φορές στολισμένο με λοφίο) που ήταν ενισχυμένος με χαυλιόδοντες. Η προσπάθεια κατασκευής ενός και μόνο κράνους θα πρέπει να ήταν τεράστια, αφού απαιτούσε το κυνήγι δεκάδων αγριόχοιρων. Οι γυναίκες υιοθέτησαν παρόμοιες κωδονόσχημες φούστες και σιλουέτες. Ωστόσο, είναι αξιοσημείωτο ότι για κάποια διαστήματα της μυκηναϊκής ιστορίας, προτιμήθηκε ένα πιο συντηρητικό, κλειστό περικόρμιο και περιστασιακά, ένας απλοϊκός χιτώνας, κάποιες φορές με ζώνη. Φορούσαν πλεκτές εσάρπες ή μανδύες πάνω από τα φορέματα και στερέωναν τα περίτεχνα χτενίσματά τους με φουρκέτες από ελεφαντόδοντο. Οι Μυκηναίες απεικονίζονται συχνά με ένα χαρακτηριστικό αξεσουάρ: τον πόλο. Ο πόλος είναι ένα κυλινδρικό στέμμα, σαν περιστραμένος τροχός, που φοριέται στο κεφάλι. Εμφανίζεται συνήθως σε ισχυρές γυναίκες, όπως οι θεές. Υπάρχει πολύ μικρή διαφορά μεταξύ της μόδας των γυναικών της Κρήτης και των Μυκηνών, κάτι που δείχνει ότι ο ρόλος της γυναίκας παρέμεινε ο ίδιος στη διάρκεια της Εποχής του Χαλκού, καθώς δεν υπήρχε πρακτικός λόγος να αλλάξει σημαντικά η σιλουέτα.

**ΟΝ**

Οι αρχαίοι Έλληνες δεν ασχολούνταν ιδιαίτερα με την ενδυμασία τους. Τα ρούχα που φορούσαν ήταν απλά και λειτουργικά. Ένα κομμάτι ύφασμα προσαρμοζόταν ανάλογα, ώστε να ταιριάζει στην περίσταση ή την μόδα και επειδή τα καλοκαίρια ήταν ζεστά, όσο λιγότερο ύφασμα και περίπλοκες ραφές είχαν τα ενδύματα, τόσο το καλύτερο. Τα υφάσματα είχαν αρκετά έντονα χρώματα και ήταν περίτεχνα διακοσμημένα, υφαίνονταν στο σπίτι (πυκνό μαλλί) ή ράβονταν από έτοιμα υφάσματα. Για κάθε μέλος της οικογένειας, εκτός από τα βρέφη, τα οποία συνήθως δεν φορούσαν ρούχα, η ενδυμασία αποτελείτο συνήθως από ένα τετράγωνο ή ορθογώνιο κομμάτι υφάσματος, καρφίτσες για στερέωση και ενίοτε παπούτσια ή/και καπέλα. Τα κομμάτια υφάσματος διπλώνονταν γύρω από το σώμα, στερεώνονταν μεταξύ τους στις πλευρικές ραφές και τους ώμους και δένονταν. Το ύφος και ο τύπος του ενδύματος εξαρτιόταν από το άτομο που το φορούσε και την εργασία που έκανε. Υπήρχαν διάφοροι τύποι ενδυμάτων, οι οποίοι βασίζονταν στον βασικό χιτώνα τον οποίον φορούσαν άνδρες και γυναίκες και διέφερε σε μήκος ανάλογα με την εργασία και το φύλο.

**ΣΠΙΚΑΖ**

Ο χιτώνας ήταν ένδυμα που φορούσαν κυρίως **οι άντρες** καθώς κινούνταν σε εξωτερικούς χώρους και απαιτείτο μια πιο άνετη ενδυμασία (ειδικά το καλοκαίρι) και τις περισσότερες φορές ήταν κατασκευασμένο από ελαφρύ λινό ύφασμα. Μπορούσε να αναδιπλωθεί πάνω και από τους δύο ώμους, ή πάνω από έναν και συγκεκριμένα τον αριστερό και ήταν γνωστός ως εξωμίδα. Ήταν ραμμένος στο ένα πλάι και έτσι τον φορούσαν από το κεφάλι και τον συγκρατούσαν στους ώμους με κουμπιά, περισσότερα ή λιγότερα ώστε να δημιουργούνται μακριά μανίκια (χειριδωτός) ή κοντά μανίκια (αχειρίδωτος). Στη μέση φορούσαν ζώνη. Ο ανδρικός χιτώνας που ήταν μακρύς μέχρι το δάπεδο ονομαζόταν ποδήρης ενώ ο κοντός χιτωνίσκος. Αυτού του είδους ο χιτώνας συνήθως φοριόταν για ιππασία, εργασία ή άσκηση. Ο χιτώνας κυριάρχησε ως στυλ ένδυσης κατά την Αρχαϊκή (750–500 π.Χ.) και την Ελληνιστική περίοδο (323–30 π.Χ.).

Ο πέπλος ήταν είδος χιτώνα που φορούσαν **οι γυναίκες**, ήταν κυρίως μάλλινος και αποτελείτο από ένα μεγάλο ορθογώνιο κομμάτι υφάσματος που μπορούσε να διπλωθεί και να στερεωθεί (με κουμπιά, καρφίτσες ή πόρπες) με διάφορους τρόπους ώστε να αντανακλά διαφορετικά στυλ. Ο πέπλος φοριόταν ως ένδυμα πλήρους μήκους, καθώς στην αρχαία Ελλάδα οι γυναίκες δεν αποκάλυπταν δημόσια το σώμα τους. Μία άλλη διαμόρφωση ένδυσης αποτελούσε ο κόλπος, δηλαδή η αναδίπλωση του πέπλου – χιτώνα, όπου το πλεονάζον μήκος του ρούχου κρεμόταν διπλωμένο πάνω από την ζώνη. Το ρούχο κοβόταν μακρύτερο από το ύψος του ατόμου που το φορούσε. Το πλεονάζον μήκος διπλωνόταν στη μέση (δημιουργώντας τον κόλπο) και προαιρετικά το πάνω άκρο δημιουργώντας το απόπτυγμα. Για να δημιουργηθεί ο κόλπος, δενόταν ζώνη γύρω από το σώμα κάτω από το στήθος (ψηλά) ή στη μέση (χαμηλά) και η περίσσεια υφάσματος τραβιόταν επάνω. Το ύφασμα έπεφτε πάνω από τη ζώνη για να την κρύψει και συχνά τραβιόταν περισσότερο πίσω από ότι μπροστά και η πτυχή που πρόκυπτε ήταν ο κόλπος. Μια δεύτερη (ορατή) ζώνη μπορούσε να δεθεί πάνω από τον κόλπο για να επαναπροσδιορίσει τη μέση, υψηλή ή χαμηλή όπου το απόπτυγμα μπορούσε να καλύψει ξανά, το χαλαρό, διπλωμένο κάτω μέρος του πέπλου. Οι γυναίκες κάτω από τα ενδύματά τους φορούσαν ως στηθόδεσμο το στροφίον που ήταν μια μεγάλη μάλλινη λωρίδα υφάσματος τυλιγμένη στα στήθη και γύρω από τους ώμους. Άνδρες και γυναίκες ενίοτε φορούσαν τριγωνικό εσώρουχο, που ονομάζονταν περίζωμα.

**ΟΝ**

Επειδή τα ρούχα σπανίως κόβονταν ή ράβονταν, χρησιμοποιούνταν καρφίτσες, κουμπιά και πόρπες προκειμένου να διατηρούνται στη θέση τους. Οι μεγάλες καρφίτσες, οι περόνες, φοριόντουσαν στους ώμους, κοιτώντας προς τα κάτω, για να κρατούν τον χιτώνα ή τον πέπλο στη θέση του, ενώ ενίοτε δένονταν στη μέση ιμάντες, εσάρπες, ή ζώνες αντικαθιστώντας τις πόρπες/κουμπιά. Με πιο ψυχρό καιρό, οι αρχαίοι Έλληνες φορούσαν για ζεστασιά ένα μανδύα πάνω από τον χιτώνα, γνωστό ως ιμάτιο. Αυτό το ένδυμα ήταν συνήθως μάλλινο και αποτελούνταν από ένα ορθογώνιο κομμάτι υφάσματος που διπλωνόταν και εξυπηρετούσε διπλό σκοπό. Ειδικά για τους άνδρες, χρησίμευε ως πανωφόρι στους στρατιώτες όταν εκστράτευαν και ως κουβέρτα τις κρύες χειμωνιάτικες νύχτες. Άλλα είδη μανδύα που έφεραν οι Έλληνες περιλάμβαναν το επίβλημα, ένα σάλι που φορούσαν οι γυναίκες και την χλαμύδα, ένα μικρό μανδύα που φορούσαν κυρίως οι νεαροί άνδρες, οι ταξιδιώτες και οι στρατιώτες.

**ΣΠΙΚΑΖ**

Ο καλλωπισμός με τη μορφή κοσμημάτων, η κόμμωση και η ψιμυθίωση (μακιγιάζ) ήταν σύνηθες φαινόμενο για τις γυναίκες. Οι αρχαίοι Έλληνες φορούσαν δακτυλίδια, στεφάνια, διαδήματα, βραχιόλια, περιβραχιόνια, καρφίτσες, μενταγιόν και σκουλαρίκια. Τα δημοφιλή σχέδια για τα σκουλαρίκια απεικόνιζαν θεούς και θεές, όπως ο Έρως, η Νίκη και ο Γανυμήδης. Μοτίβα όπως ο μαίανδρος σύμβολο της αιωνιότητας ήταν επίσης ευρέως χαραγμένα σε κοσμήματα. Ο χρυσός και ο άργυρος ήταν τα πιο συνηθισμένα υλικά κατασκευής, ωστόσο τα κοσμήματα εκείνης της εποχής έφεραν μαργαριτάρια, πετράδια και ημιπολύτιμους λίθους ως διακοσμητικά στοιχεία. Τα κοσμήματα συνήθως μεταβιβάζονταν από γενιά σε γενιά ή κατασκευάζονταν ως προσφορά στους θεούς. Μερικές φορές κάλυπταν και το κεφάλι τους. Οι άνδρες φορούσαν τον πέτασο, ένα καπέλο με πλατύ γείσο που τους προστάτευε από τη ζέστη του καλοκαιριού. Περιστασιακά, οι γυναίκες φορούσαν διάδημα σε σχήμα στεφάνης αλλά μόνο σε ειδικές περιπτώσεις. Οι αρχαίοι Έλληνες δεν αρέσκονταν ιδιαίτερα στα υποδήματα και συνήθως τα απέφευγαν, ειδικά στο σπίτι. Σε ειδικές περιστάσεις ή για επαγγελματικούς λόγους, φορούσαν δερμάτινα σανδάλια ή μπότες. Ωστόσο, δεν ήταν ασυνήθιστο για έναν αρχαίο Έλληνα να κυκλοφορεί ξυπόλυτος για όλη του τη ζωή.

Όσοι δεν γνωρίζουν αυτή την πτυχή της αρχαίας Ελλάδας**, η γυμνότητα** ήταν αρκετά συνηθισμένη ανάλογα με τον τόπο και την περίσταση. Επί παραδείγματι, οι Σπαρτιάτες είχαν αυστηρούς κώδικες όσον αφορά στην εκπαίδευση και έκαναν γυμνοί τις ασκήσεις τους. Οι γυναίκες και οι άνδρες της Σπάρτης, μερικές φορές ήταν γυμνοί/ές κατά τη διάρκεια δημόσιων τελετών και εορτών. Στην περίπτωση των γυναικών, η πρακτική αυτή αποσκοπούσε στην ενθάρρυνση της αρετής, ενώ οι άνδρες βρίσκονταν σε πόλεμο. Κατά τη διάρκεια της Κλασσικής Ελληνικής εποχής, η ανδρική γυμνότητα ακολουθούσε αυστηρούς κανόνες. Άνδρες αθλητές μπορούσαν να συμμετάσχουν γυμνοί σε αγώνες όπως **οι Ολυμπιακοί**, ενώ στις γυναίκες απαγορευόταν να συμμετάσχουν σε εκδηλώσεις.

**ON**

Η κατασκευή των ρούχων εκείνη την εποχή του Βυζαντίου ήταν εξαιρετικά δύσκολη και χρονοβόρα. Οι άνθρωποι τα έφτιαχναν τελείως μόνοι τους, ξεκινώντας από το πιο στοιχειώδες, την ίδια την κλωστή, που έπρεπε να την επεξεργαστούν, να την βάψουν με χρώματα που βρίσκανε στη φύση, και να υφάνουν τα υφάσματα στον αργαλειό. Ύστερα, τα έραβαν στο χέρι με μικρές βελονιές, μιας και δεν υπήρχαν τότε μηχανές ραπτικής. Οι φτωχοί που εργάζονταν σκληρά, δεν είχαν χρόνο για πολυτέλειες. Έτσι, ύφαιναν απλά υφάσματα, χωρίς διακοσμητικά σχέδια, με υλικά που ήταν εύκολο να βρεθούν και δεν κόστιζαν ακριβά. Όμως, οι πλουσιότεροι, φτιάχνανε φορεσιές πιο πλουμιστές, με περίτεχνα διακοσμητικά σχέδια, είτε μέσα στην ύφανση είτε τα κεντούσαν μετά με χρυσή και ασημένια κλωστή. Τα ρούχα που φορούσαν οι Βυζαντινοί τα έχουμε όλοι δει σε εικόνες και τοιχογραφίες Αγίων στις εκκλησίες. Στα πρώτα βυζαντινά χρόνια οι ενδυμασίες δεν διέφεραν πολύ από αυτές των Ρωμαίων.

**ΣΠΙΚΑΖ**

Βλέπουμε λοιπόν, τους **άντρες** με χιτώνες, σαν φουστάνια φαρδιά, με μια ζώνη σφιχτά δεμένη στη μέση τους, που φτάνει σε άλλους μέχρι τα γόνατα και σε άλλους μέχρι κάτω στον αστράγαλο. Το μήκος του χιτώνα εξαρτιόταν συχνά από την ασχολία του κάθε ανθρώπου. Έτσι, για παράδειγμα ο Αη Γιώργης που είναι πολεμιστής φοράει κοντό χιτώνα κάτω από τον μεταλλικό θώρακά του. Κοντό, μονόχρωμο χιτώνα, δεμένο με ένα σκοινί στη μέση φοράν επίσης και οι απλοί άνθρωποι, αγρότες, που κάνουν διάφορες εργασίες και χρειάζονται άνετα ρούχα για να έχουν ελευθερία κινήσεων. Αντίθετα, οι περισσότεροι Άγιοι φοράνε, μακρύ χιτώνα (ποδήρη, δηλαδή μέχρι κάτω στα άκρα των ποδιών), όπως φορούσαν οι Βυζαντινοί στις γιορτές ή όσοι ανήκαν σε ανώτερες κοινωνικές τάξεις ή οι κληρικοί. Πάνω από τον χιτώνα φοράνε άλλα πρόσθετα κομμάτια ύφασμα που είτε πέφτουν ελεύθερα επάνω τους, όπως είναι ο μανδύας που στηρίζεται στους ώμους και στερεώνεται μπροστά με μια καρφίτσα (πόρπη), είτε είναι σαν μακρύ γιλέκο, είτε σαν παλτό.

Σε κάποιες ανδρικές μορφές μπορεί να δούμε κάτω από τον μανδύα να φοράνε μακριά **εσώρουχα**, μάλλινα ή βαμβακερά, τα οποία κάλυπταν τα πόδια από τη μέση μέχρι και κάτω από τους αστραγάλους, σαν τις παλιές σκελέες των παππούδων μας. Ειδικά στους αγρότες που ο χιτώνας τους είναι κοντός, αυτά τα εσώρουχα ξεχωρίζουν από κάτω σαν τα δικά μας τα παντελόνια. Σε άλλους βλέπουμε ψηλές κάλτσες, ενώ οι στρατιωτικοί προστάτευαν τις κνήμες τους με περικνημίδες (επενδύτες). Όσοι είχαν το κεφάλι καλυμμένο (όχι πολύ συνηθισμένο αυτό), φορούσαν εφαρμοστά καπέλα, σαν σκουφιά.

Χιτώνες φοράνε και οι **γυναίκες**, αλλά πάντα μακριούς, με επίσης μακριά, φαρδιά μανίκια που καλύπτουν τελείως τα χέρια, μια και την εποχή εκείνη η γυναίκα έπρεπε να κρύβει το σώμα της, αλλιώς θα τη θεωρούσαν «ανήθικη». Οι γυναίκες ρίχνουν επάνω τους εσάρπες και μακριές μαντήλες που πάντα καλύπτουν και το κεφάλι τους. Πολύ λίγες γυναικείες μορφές είναι είναι με γυμνό κεφάλι («ασκεπείς») και λυτά μαλλιά, όπως είναι η Μαρία η Μαγδαληνή.

Επιπρόσθετα, ο Αυτοκράτορας, τα μέλη της οικογένειάς του και όλοι όσοι ήτανε μαζί του στο παλάτι (οι αυλικοί), διέθεταν τις πιο εντυπωσιακές ενδυμασίες. Μάλιστα, η χρήση μιας βαφής με βαθύ κόκκινο (ή κάπως βιολετί) χρώμα  που ονομάζεται πορφύρα, και την έβγαζαν από ένα είδος κοχυλιού, πολύ σπάνιου, ήταν προνόμιο μόνο του βασιλιά.  Γενικά, όσο πιο μεγάλη κοινωνική θέση και χρήματα είχε κάποιος, τόσο πιο ωραίες φορεσιές διέθετε, με αποτέλεσμα η ενδυμασία στο Βυζάντιο να είναι διακριτικό σήμα της καταγωγής, του αξιώματος, της κοινωνικής τάξης, του επαγγέλματος και της ασχολίας του κάθε ανθρώπου.

**ΟΝ**

Τα χρώματα των ρούχων των Βυζαντινών ήταν ζωηρά, γαιώδη, μια και προέρχονταν από φυσικά υλικά, όπως: καφέ, ώχρα (κιτρινωπό – μουσταρδί), πράσινο, σταχτί. Το λευκό συμβόλιζε την αγνότητα, αλλά και τη σεμνότητα, συμβολισμός που έχει διατηρηθεί ως τις μέρες μας με το λευκό που φοράνε οι νύφες. Αντίθετα, το μαύρο ήταν χρώμα της στενοχώριας·και το φορούσαν σε περιόδους πένθους. Ήταν επίσης το χρώμα των κληρικών και όσων είχαν επιλέξει τον μοναχικό βίο, επειδή πενθούσαν για τις αμαρτίες του κόσμου, αλλά και επειδή είχαν αφιερωθεί στον Θεό και είχαν απαρνηθεί τις χαρές των κοσμικών. Ήταν συντηρητικοί στο ντύσιμό τους, καθώς τα σχέδια, το είδος, και  ο τρόπος ραφής δεν άλλαζαν εύκολα. Χρειάστηκε να φτάσουμε στην Υστεροβυζαντινή περίοδο, ώστε να αρχίσουν να υιοθετούνται νέες τάσεις από τη, όπως καπέλα, ανδρικά σακάκια και πιο εφαρμοστές φορεσιές. Η Αναγέννηση κυρίως τον 16ο αιώνα, φέρνει και ενδυματολογικές αλλαγές.

**ΣΠΙΚΑΖ**

**Το π**ολιτιστικό κίνημα της Αναγέννησης που διήρκεσε κατά τον 15ο και 16ο αιώνα στη Δυτική Ευρώπη, επέφερε την άνθηση της λογοτεχνίας, της επιστήμης, της τέχνης, της θρησκείας, της πολιτικής, όπως και σημαντικές μεταρρυθμίσεις στην εκπαίδευση. Με το ξεκίνημα του 16ουαιώνα άρχισε μια νέα εποχή στα φορέματα την περίοδο της αναγέννησης. Σε γενικά πλαίσια την περίοδο αυτή την διακρίνει μια δόση υπερβολής σε όλους τους τομείς των τεχνών και κυρίως στην μόδα. Αυτό συνέβη γιατί οι έμποροι και οι αστοί είχαν αρχίσει να αποκτούν ολοένα περισσότερα χρήματα και έτσι δημιουργήθηκε η ανάγκη των ανθρώπων να χρησιμοποιήσουν πιο ακριβά υφάσματα και κοσμήματα για την ένδειξη της πολυτέλειας. Μεγάλο εύρος πληροφοριών σχετικά με την ενδυμασία την περίοδο της Αναγέννησης μας προσφέρουν αδιαμφισβήτητα και οι πίνακες ζωγραφικής της εποχής εκείνης.

Υπήρχανκοινά ενδυματολογικά στοιχεία σε άνδρες και γυναίκες. Μερικά χαρακτηριστικά της Αναγέννησης είναι τα πλούσια, βαριά υλικά σε μεγάλες ποσότητες, μεγάλα μανίκια, εφαρμοστά ενδύματα και καλυμμένα κεφάλια , κορσέδες που κάλυπταν από τους ώμους μέχρι τους γλουτούς και κορσέδες από ξύλο η μέταλλο. Οι γυναικείες φιγούρες λόγω του κρινολίνου που φορούσαν μέσα από τα φορέματα, παρουσίαζαν σχήμα καμπάνας. Οι άνδρες στις βορειότερες ευρωπαϊκές χώρες υιοθέτησαν τις μακριές κάλτσες που φθάνουν ψηλά στους μηρούς ως τη μέση και το σακάκι με το παραγεμισμένο μανίκι. Το συγκεκριμένο σακάκι ήταν το doublet και φοριόταν από το Μεσαίωνα μέχρι τα μέσα του 17ου αιώνα στη Δυτική Ευρώπη, με σκοπό την προστασία του θώρακα από μώλωπες και φθορές. Αργότερα, όμως, το doublet γίνεται πανωφόρι, αποκτά και διακοσμητικό ύφος και στολίζεται με χρυσές κλωστές, κουμπιά και άλλα στοιχεία. Τα **αξεσουάρ** συνεχώς εμπλουτίζονταν με την παρουσία φτερών και καπέλων με πολύ ευρύ γείσο.

Οι άνδρες συνήθιζαν να πιάνουν τα μαλλιά τους κότσο, αλλά το μήκος των μαλλιών είχε να κάνει με το προσωπικό γούστο. Επίσης, μπορούσαν να είναι ίσια ή κατσαρά ανάλογα με την αμφίεση. Φορούσαν παραλλαγές του κασκέτου με γείσο το οποίο ήταν γυρισμένο όλο ή μόνο από την μία πλευρά. Οι γυναίκες έφτιαχναν τα **μαλλιά** τους με περίτεχνο τρόπο, ή τα κάλυπταν απλώς με ένα μαντήλι. Τα **χρώματα** αυτής της περιόδου είναι έντονα και συχνά

σκοτεινά. Το βασικότερο χρώμα της περιόδου είναι το μαύρο, το οποίο χρησιμοποιήθηκε ιδιαίτερα στα μαντήλια από βελούδο που κοσμούν το κεφάλι. Το λευκό επικρατούσε στα λινά υφάσματα ,το χρυσό και το βυσσινί, στο κολάρο και τους φραμπαλάδες.

**ΟΝ**

Στο δεύτερο μισό του 16ου αιώνα οι περισσότερες χώρες ακολούθησαν τη μόδα της Ισπανίας, που είχε πλουτίσει εκείνη την περίοδο από τα ορυχεία ασημιού και είχε γίνει η μεγαλύτερη δύναμη της Ευρώπης. Σύμφωνα με τις επιταγές της ισπανικής μόδας, λοιπόν, οι άνδρες φορούσαν φουφούλες και ζακέτες με ψηλή λαιμόκοψη. Αργότερα, στη λαιμόκοψη προστέθηκε ένα εντυπωσιακό κολάρο που φορέθηκε και από τα δύο φύλα. Η ενδυμασία αυτής της εποχής είναι συνυφασμένη με όλους τους τύπους της δημιουργικής έκφρασης και προχωράει πέρα από τα όρια σε νέες ανακαλύψεις. Προχωρώντας στον 17ο αιώνα, συναντάμε πιο υπερβολικά ρούχα και κάποιες μετατροπές που τα κάνουν πιο αποκαλυπτικά.

**ΣΠΙΚΑΖ**

Το κόψιμο και το στυλ αλλάζει στα φορέματα. Το μπούστο γίνετε πιο εφαρμοστό και με “V” μπροστά.Τα ντεκολτέ είναι πιο αποκαλυπτικά, με οβάλ ή οριζόντια κοψίματα με ένα φαρδύ δαντελωτό ύφασμα ή με μια λινή κορδέλα γιακά, τα λεγόμενα whisk. Tα μανίκια πέφτουν χαμηλά στους ώμους και καταλήγουν φουσκωτά στον αγκώνα. Η εξωτερική φούστα κατέληγε σε μια ουρά που το μήκος της δήλωνε την θέση της κυρίας που την φόραγε στην Γαλλική αυλή . Η μέση έγινε υπερβολικά μικρή, οι κορσέδες που παραμένουν ίδιοι με του 16ου αιώνα ήταν μικροί μπροστά και τελείωναν στο κέντρο με ένα πρόσθετο κομμάτι υφάσματος ή με μια μπανέλα ιδιαίτερα σκληρή. Μεγάλες αλλαγές στα δεύτερα μισά του 17ου παρουσιάστηκαν στην γαλλική μόδα καθώς πλέον τα ρούχα δεν έκρυβαν τα γυναικεία σώματα αλλά τα έκαναν πιο θελκτικά και τα αναδείκνυαν .Ο λόγος αυτής της αλλαγής είναι γιατί κάθε κύριος που σεβόταν τον εαυτό του έπρεπε να έχει τουλάχιστον από μια metressa (=ερωμένη) (καταλανικά). **Οι άνδρες** φορούσαν στο πάνω μέρος Doublet, σκληρό και εφαρμοστό, αλλά “πεταχτό” στους γοφούς Ο γιακάς έπεφτε στους ώμους, καταργώντας το όρθιο περιλαίμιο. Πάνω από τον δεξί ώμο, φορούσαν φαρδιές ζώνες, τους τελαμώνες, ενώ διέθεταν κι ένα προσάρτημα για να κρατάει το ξίφος. Τα μανίκια τους στερεώνονταν στο κορσάζ με λωρίδες και επωμίδες. Αρχικά τα παντελόνια τους ήταν πιο φουσκωτά, ενώ αργότερα έρχεται η πιο εφαρμοστή βράκα που έφτανε ως το γόνατο. Η κάπα τους ήταν στολισμένη στο τελείωμα με σιρίτι.   
**Οι ΓΥΝΑΙΚΕΣ** φορούσαν κορσέδες, μεσοφόρια και κρινολίνο. Έτσι, έδιναν σχήμα στις φούστες και πρόσθεταν όγκο στο σώμα. Τα μανίκια ήταν φαρδιά στη μασχάλη και φουσκωτά, καλύπτοντας πλήρως τα χέρια. Πολλές φορές χωρίζονταν σε δύο κομμάτια που δέναν μαζί με κορδέλες. Οι γιακάδες τους ήταν χαμηλοί, από δαντέλα, αφήνοντας το ντεκολτέ αρκετά ανοιχτό. Μερικές φορές, φορούσαν γιλέκα μεταξύ του εξωτερικού ενδύματος και του εσωρούχου, τα οποία θεωρήθηκαν κρυφή ενδυμασία.

**ΟΝ**

Η Μπαρόκ εποχή έφερε ανάλογες αλλαγές στον τρόπο ντυσίματος. Κυριαρχεί παντού πλούσιος διάκοσμος, πολυτελή υφάσματα και δαντέλες. Το κύριο γυναικείο ένδυμα όλων των κοινωνικών τάξεων ήταν το φόρεμα. Αποτελείται από ένα εφαρμοστό μπούστο με ενωμένα διακοσμητικά μανίκια και μακριές φούστες. Η εποχή ήθελε την γυναικεία σιλουέτα να στενεύει καθώς ήταν επηρεασμένη αρκετά από την γαλλική μόδα.

**ΣΠΙΚΑΖ**

Ο τρόπος ένδυσης, συχνά, υποδήλωνε και την θρησκευτική ή πολιτική θέση του άνδρα. Οι λεγόμενοι “CAVALIERS” ήταν καλοντυμένοι στρατιώτες που πολέμησαν υπέρ του βασιλιά Καρόλου Α’ στον εμφύλιο πόλεμο της Αγγλίας το 1642-48 και φορούσαν μεγαλοπρεπή ενδύματα. Οι ‘’ROUNDHEADS” ήταν οπαδοί του Κρόμγουελ και πολέμησαν υπέρ του Κοινοβουλίου. Ντύνονταν με απαλά χρώματα και λιγότερο διακοσμημένα υφάσματα. Χρησιμοποιούσαν μια ποικιλία από αξεσουάρ, όπως το μάνσον. Πρόκειται για έναν μονωμένο σωλήνα από ύφασμα ή γούνα στον οποίο τα χέρια θα μπορούσαν να μπαίνουν, να στερεώνονται σε μία ζώνη στη μέση. Τα φουλάρια τους ήταν μια μακριά λωρίδα υφάσματος, τυλιγμένη χαλαρά γύρω από το λαιμό, πρόγονοι της σύγχρονης γραβάτα. Το μπαστούνι ήταν ένας ξύλινος άξονας, με τις άκρες του συνήθως τυλιγμένες σε μέταλλο και αποτελούσε σημαντικό εξάρτημα μόδας για τους άνδρες. Σημαντικό αξεσουάρ για τις πλούσιες γυναίκες ήταν οι βεντάλιες. Κατασκευάζονταν από εξαιρετικά υλικά, όπως μετάξι ή διακοσμημένο χαρτί, τεντωμένο ενδιάμεσα με λαβές από ελεφαντόδοντο. Οι μάσκες είχαν τόσο πρακτική όσο και διακοσμητική χρήση, κάλυπταν είτε το πλήρες πρόσωπο ή απλά τη μύτη και τα μάτια, φτιαγμένες από λεπτό σκληρό άσπρο ύφασμα με τρύπες για τα μάτια. Τα χτενίσματα αυτής της περιόδου διέθεταν επίσης, ποικιλία. “fontange” ήταν το στυλ που αποτελούταν από ένα μικρό σωρό κατσαρών μαλλιών με κορδέλες και φιόγκους ακριβώς πάνω από το μέτωπο. Εξελίχθηκε σε έναν υψηλό πύργο από μπούκλες που είχαν συσσωρευτεί πάνω σε μια συρματένια βάση. Το χτένισμα “hurly-burly” αφορούσε μπούκλες στο ύψος του ώμου ή και κοντύτερες από το κέντρο της κεφαλής και πλαισίωνε το πρόσωπο της γυναίκας. Το “Lovelocks” ήταν μια μικρή τούφα μαλλιών που έπεφτε από την κορυφή του κεφαλιού, μακρύτερη από τα υπόλοιπα μαλλιά. Οι περούκες έγιναν αναγκαίες για τους Γάλλους αυλικούς, όταν ο βασιλιάς Λουδοβίκος ΙΔ’ ανέβηκε στο θρόνο. Τα υποδήματα κατασκευάζονται σε ευθεία γραμμή, με βασικό μοτίβο σόλας, έτσι ώστε τα παπούτσια να προσαρμόζονται και στα δύο πόδια. Οι μύτες των παπουτσιών άλλαξαν από το να είναι στρόγγυλες σε τετράγωνες. Στερεώνονται με κορδέλες και αγκράφες. Όλα τα παπούτσια και οι μπότες είχαν τακούνια που ήταν τουλάχιστον μια ίντσα(2,54cm) ψηλά. Το στυλ που φοριέται από τους άνδρες και τις γυναίκες ήταν οι παντόφλες, δηλαδή παπούτσια για να τα φορούν γρήγορα, με τακούνια, που δεν κάλυπταν τη φτέρνα, φοριόταν στο σπίτι ή για περιστασιακά γεγονότα. Βασικό υπόδημα οι μεγάλες, ελαστικές στο πάνω μέρος, ψηλοτάκουνες μπότες από δέρμα.

**ΟΝ**

Η μόδα, όπως όλες οι άλλες κοινωνικές διαδικασίες είναι κυκλική. Οι τάσεις της μόδας του 18ου αιώνα αποτελούν μια σταδιακή μετάβαση από μια ακαταμάχητη πολυτελή μπαρόκ στο στυλ ροκοκό. Συναντάμε αρκετές και ουσιαστικές αλλαγές στον χώρο της μόδας, διότι όλοι θέλουν πιο άνετα ρούχα αλλά χωρίς βέβαια να λείπει το στυλ.

**ΣΠΙΚΑΖ**

Οι γυναίκεςαρχίζουν να φοράνε φαρδιά, άνετα χωρίς φόρμα, ενδύματα με μόνο δύο μικρές πιέτες στο πίσω μέρος.Όταν αυτά ήταν διπλά ή τριπλά και έπεφταν από το λαιμό και ενώνονταν στους ώμους με τις πτυχές του χιτώνα που λέγονταν sack bacκ. Άλλο ένα παράξενο στοιχείο είναι η επιστροφή των στεφανιών. Οι γυναίκες αρχίζουν να εστιάζουν στο πλάτος των φορεμάτων, γι’ αυτό οι φούστες φούσκωναν στα πλάγια και έφταναν μέχρι τους 15 πόντους. Για να το πετύχουν αυτό χρησιμοποιούσαν μπανέλες ή βέργες λυγαριάς. Λόγο του μεγάλου όγκου των φουστανιών δεν μπορούσαν να περάσουν μαζί από μια πόρτα ή να κάτσουν σε ένα καναπέ δυο γυναίκες μαζί. Οι σύγχρονοι μελετητές χώρισαν τα φορέματα της συγκεκριμένης περιόδου σε ανοιχτά και κλειστά. Αναλυτικά, το κλειστό ρούχο ήταν φόρεμα που αποτελούνταν από φούστα και μισοφόρι χωρίς άνοιγμα μπροστά στην φούστα. Το ανοιχτό είχε ένα κόψιμο στην μέση του φορέματος σαν ανάποδο V, που επέτρεπε στο μισοφόρι να φαίνεται. Το μισοφόρι της περισσότερες φορές ήταν πιο στολισμένο και κεντημένο από την φούστα.  Παρόμοιο ήταν και το μπούστο, το οποίο είχε ένα άνοιγμα μπροστά γεμισμένο μ’ ένα είδος διακοσμητικό μέσης στο σχήμα του θώρακα. Ήταν σκληρό, συνήθως από χαρτόνι, σχεδόν πάντα βαριά κεντημένο ή στολισμένο με μια σειρά από φιόγκους όπου το μέγεθος μειωνόταν από πάνω προς τα κάτω. Χαρακτηριστικά είναι και τα μανίκια που το τελείωμα τους ήταν είτε πάνω είτε κάτω από τον αγκώνα και αρκετά φουσκωτά ώστε να φαίνετε το εσωτερικό δαντελωτό πουκάμισο με τις διπλές ή τριπλές πτυχές. Ήταν στην μόδα να ενώνονται η δαντέλα της πτυχής με την δαντέλα του στήθους, που τελείωνε με κρόσσια στο μπούστο που το έκανε να μοιάζει χωριστό. Τα μαντήλια ήταν μεγάλα τετράγωνα και τα φόραγαν γύρω από το λαιμό, φτιαγμένα είτε από μουσελίνα, είτε λινό είτε μετάξι. Η διαφορά των καθημερινών μαντηλιών ήταν γνωστή ως «μισά μαντήλια». Καθ 'όλη τη διάρκεια της περιόδου, **οι άνδρες** συνέχισαν να φορούν το παλτό, το γιλέκο και το παντελόνι της προηγούμενης περιόδου. Σημειώθηκε ένας νέος ενθουσιασμός για τα υπαίθρια αθλήματα και έτσι, τα κεντημένα υφάσματα από βελούδο και μετάξι αντικαταστάθηκαν από πλεγμένα μάλλινα ενδύματα για όλες τις περιστάσεις, εκτός από τις ιδιαίτερα επίσημες. Στην ευρωπαϊκού τύπου αντρική φορεσιά, ήταν υποχρεωτικό το λευκό πουκάμισο φτιαγμένο από λινό. Είχε διογκωμένα μανίκια με μανσέτες δαντέλα και μια σχισμή και μπροστά ήταν διακοσμημένο με διακοσμητικά βολάν. Κατά κανόνα, το γιλέκο ήταν καλυμμένο με κεντήματα.

**ΟΝ**

Το όνομα της επόμενης τάσης, του ροκοκό, είναι Γαλλικής προέλευσης και σημαίνει "διακόσμηση με τη μορφή κελύφους". Τα διακριτικά χαρακτηριστικά του rococo είναι η κομψή διακοσμητικότητα, η φινέτσα, η ευθραυστότητα, ο αισθησιασμός και οι μερικοί τρόποι. Σε αυτό το στυλ, δεν θα δείτε ευθείες γραμμές. Το ροκοκό εξακολουθεί να είναι μια αντανάκλαση της κυριαρχίας της αριστοκρατικής μόδας, η οποία έδωσε τέλος στη Γαλλική Επανάσταση. Ιδανική προς αυτή την κατεύθυνση θεωρήθηκε μια κομψή σιλουέτα.

**ΣΠΙΚΑΖ**

Ως παπούτσια, οι άνδρες φορούσαν επίπεδα παπούτσια με πόρπες. Οι γυναίκες φορούσαν ανοικτά παπούτσια, μερικές φορές χωρίς δέσιμο στο πίσω μέρος. Ήταν ραμμένα από σατέν ύφασμα ή πολύ λεπτό δέρμα διαφορετικών χρωμάτων και είχαν μια μάλλον υπερυψωμένη κάλυψη στη φτέρνα. Στην ανδρική ντουλάπα, το μοντέρνο καπέλο ήταν κομμάτι της καθημερινότητας. Ωστόσο, οι άντρες σπάνια το φορούσαν στα κεφάλια τους, ενώ συχνότερα το κρατούσαν στο ύψος των αγκώνων. Τον 19ο αιώνα ήταν μια ρομαντική αλλά και συντηρητική εποχή, στην οποία γεννήθηκε η ιδέα ότι **οι γυναίκες** πρέπει να αναδεικνύουν τα λεφτά των συζύγων τους, να είναι όμορφες και να προσέχουν τα παιδιά τους. Οι εργαζόμενες γυναίκες αποτελούσαν κατώτερης οικονομικής τάξης.Οι φούστες τους ήταν φαρδιές και βαριές, σε αντίθεση με τους κορσέδες που ήταν στενοί και μαζί με την λεπτή τους μέση τόνιζαν το πόσο αργόσχολες ήταν εκείνη την εποχή. Τα κρινολίνα φεύγουν από την μόδα, οι φούστες φαρδαίνουν και το ντύσιμο γίνετε ακόμα πιο άβολο. Αυτά όμως που αποδείκνυαν περίτρανα των πλούτο των αστών, αλλά εν μέρει, και την ματαιοδοξία των γυναικών, είναι τα γαρνιρίσματα με τις δαντέλες, τα κεντήματα, τα στολίδια και οι εντυπωσιακές πτυχώσεις .

**Οι άνδρες** για πολύ καιρό είχαν δύναμη με αποτέλεσμα οι γυναίκες να θέλουν να τους μιμηθούν. Έτσι από το 1880, τα γυναικεία ρούχα άρχισαν να μιμούνται τα ανδρικά. Έτσι η γυναικά απέκτησε πιο τετραγωνισμένα ρούχα σε ευθεία γραμμή.

**ΟΝ**

Οι αλλαγές στη μόδα την περίοδο 1900-1919, οφείλονταν στον Α’ Παγκόσμιο Πόλεμο. Οι γυναίκες σταμάτησαν να φοράνε κοσμήματα και εντυπωσιακά ρούχα. Ενώπιον του πολέμου, δεν υπήρχαν κοινωνικές τάξεις και όλες οι γυναίκες άρχισαν να ντύνονται πανομοιότυπα. Η επιρροή του πολέμου στη μόδα έγινε αισθητή με τα στρατιωτικά σιρίτια, τις ζώνες με αγκράφες και με τις φούστες των γυναικών, που λόγω πρακτικής αναγκαιότητας έγιναν πιο κοντές και έφτασαν μέχρι τους αστραγάλους. Οι άντρες φορούσαν κοστούμι, λίγο μεσάτο και κουμπωμένο ψηλά. Ως επίσημο ένδυμα καθιερώθηκε το σμόκιν. Σε γενικές γραμμές επικράτησαν τα σκούρα χρώματα στα ρούχα, αφού όλοι ήταν επηρεασμένοι από την απώλεια αγαπημένων προσώπων εξαιτίας του πολέμου.

**ΣΠΙΚΑΖ**

Μετά τον πρώτο παγκόσμιο πόλεμο οι κοινωνικές και οι οικονομικές εξελίξεις άλλαξαν τελείως τον ρόλο των γυναικών και έκαναν την εμφάνιση τους επαναστατικές καινοτομίες στην γυναικεία ενδυμασία. Αυτό που έρχεται στο μυαλό των περισσοτέρων όταν αναφερόμαστε στην δεκαετία του ’20 είναι το αλά “garçonne” style. Στην πραγματικότητα όμως αυτό το στυλ έκανε την εμφάνιση του μετά το 1926. Τα προηγούμενα χρόνια, το μήκος των φορεμάτων και των παλτό έφτανε μέχρι τη γάμπα. Τα φορέματα και οι φούστες κόντυναν μέχρι το γόνατο μόνο μεταξύ 1926 και 1928 και αυτή ήταν η μοναδική περίοδος που τα βραδινά φορέματα έφταναν σε αυτό το μήκος. Η καθημερινή ενδυμασία των αντρών ήταν σοβαρή ή σπορ. Το σακάκι ήταν ιδιαίτερα σοβαρό, μονόπετο, με ψηλή απλή με τα παντελόνια να κονταίνουν ελαφρώς. Το γιλέκο το βράδυ και το πουλόβερ την ημέρα αποτελούσαν απαραίτητα συστατικά της ανδρικής ενδυμασίας. Η επίσημη ενδυμασία παρέμεινε αυστηρή. Την εποχή εκείνη υπερίσχυσε στην κόμμωση των γυναικών η κόμμωση αλά γκαρσόν, σε συνδυασμό με ψηλά καπέλα ή τουρμπάνι, διακοσμημένο με φτερά για τις πιο επίσημες εμφανίσεις. Απαραίτητα αξεσουάρ ήταν τα μακριά κολιέ από μαργαριτάρια και η μακριά πίπα με τσιγάρο. Το μακιγιάζ ήταν ιδιαίτερα έντονο στις βραδινές εμφανίσεις με σχεδόν μαύρα βαμμένα μάτια και κόκκινα, μικρά, βαμμένα χείλη.

**ΟΝ**

Αξίζει να αναφερθεί ότι σε αυτή τη δεκαετία έκανε αισθητή την παρουσία της η Coco Channel, της οποίας τα ρούχα εκπροσωπούν απόλυτα την εποχή αυτή. Τα ρούχα της είχαν ουδέτερα χρώματα, ήταν ευκολοφόρετα, άνετα, επαναστατικά και αρκετά μοντέρνα για την εποχή. Την πρώτη εμφάνισή του έκανε σε αυτή τη δεκαετία το LBD (μικρό μαύρο φόρεμα), που θεωρείται νόμιμο τέκνο της Coco Channel. Τα πράγματα άλλαξαν όμως τη δεκαετία του ’30, με την οικονομική κρίση του 1929 να επηρεάζει έντονα όλους τους τομείς της ζωής.

**ΣΠΙΚΑΖ**

Η πρωινή γυναικεία ενδυμασία ήταν θηλυκή και καθωσπρέπει ενώ η βραδινή θα μπορούσε να χαρακτηριστεί λαμπερή και αστραφτερή. Αυτή τη δεκαετία, οι γυναίκες έγιναν περισσότερο παραγωγικές και πολυάσχολες, με αποτέλεσμα την εμφάνιση πιο πρακτικών και απλών ρούχων που έδιναν ελευθερία στις κινήσεις την ημέρα. Τα πιο εντυπωσιακά και πολυτελή φορέματα τα φορούσαν στις βραδινές τους εμφανίσεις. Την περίοδο αυτή επίσης, έκαναν την εμφάνισή τους νέα υφάσματα που ήταν ιδιαίτερα διαδεδομένα στα βραδινά φορέματα, όπως το μεταλλικό λαμέ. Σε γενικές γραμμές, τα φορέματα ήταν από ανάλαφρα χυτά υφάσματα, τη μέρα βρίσκονταν στα είκοσι εκατοστά από το έδαφος και το βράδυ άγγιζαν τον αστράγαλο, τόνιζαν τη μέση, ήταν εφαρμοστά στους γοφούς και στο κάτω μέρος είχαν σχήμα καμπάνας. Τα βραδινά φορέματα είχαν ντεκολτέ και ένα μικρό είδος πέπλου στο πίσω μέρος. Τέλος, η στενή γραμμή επικράτησε και στις ζακέτες και στα παλτό. Η ανδρική ενδυμασία παρέμεινε συντηρητική και μόνο η καθημερινή ενδυμασία με τον καιρό, έγινε πιο σπορ. Οι άνδρες φορούσαν μεσάτα σακάκια που τόνιζαν τους ώμους και παντελόνια σε ευθεία γραμμή με φαρδιά ρεβέρ. Μεγάλες σχεδιάστριες της εποχής που αξίζει να αναφέρουμε, είναι η Ιταλίδα Elsa Schiaparelli (που αποτέλεσε εξαίρεση σε αυτή τη λιτή μόδα και σε συνεργασία με τον Σαλβατόρε Νταλί και τον Ζαν Κοκτό εμπλούτισε τις δημιουργίες της με σουρεαλιστικές πινελιές) και η Γαλλίδα Madeleine Vionnet. Αξιοσημείωτο είναι το γεγονός πως πρότυπα της εποχής ήταν σταρ του θεάτρου και του κινηματογράφου. Μπορούμε να αναφέρουμε ως χαρακτηριστικό παράδειγμα την Marlene Dietrich. Ήταν η πρώτη γυναίκα που κάπνισε δημόσια και φόρεσε αντρικό κουστούμι.

**ΟΝ**

Κατά τη διάρκεια του Δευτέρου Παγκοσμίου πολέμου, οι συνθήκες δεν άφηναν περιθώρια εξέλιξης στη μόδα. Τα υφάσματα ήταν δύσκολο να βρεθούν, με αποτέλεσμα οι άνθρωποι να κάνουν συχνές αλλαγές στα ρούχα τους και να ενώνουν υπολείμματα. Η στρατιωτική ενδυμασία για τους άντρες, καθιερώθηκε και στις κοινωνικές εμφανίσεις. Η γυναικεία ενδυμασία ήταν απλή και λειτουργική σε διακριτικά χρώματα.

**ΣΠΙΚΑΖ**

Μέσα στο υποτονικό σκηνικό της μεταπολεμικής περιόδου, έκανε την εμφάνισή του με το New Look ο Christian Dior (1947-1957) και χαρακτηρίστηκε «Βασιλιάς της μόδας». Έδωσε μια αίσθηση πολυτέλειας και έκανε τη γυναικεία μόδα ιδιαίτερα θηλυκή και αριστοκρατική. Είδαμε λοιπόν, προς το τέλος αυτής της δεκαετίας μακριές φούστες ως τη γάμπα, με έντονα τονισμένη τη μέση και τους ώμους. Τα επίσημα φορέματα είχαν εκλεπτυσμένα ντεκολτέ και απέκτησαν επενδύσεις με υφάσματα. Στη γυναικεία εμφάνιση, με το New Look προστέθηκαν τα κομψά καπέλα και η διακριτική κόμμωση με μπούκλες. Στην ανδρική ένδυση δεν έγιναν ιδιαίτερες αλλαγές, μόνο που μετά τον πόλεμο τα σακάκια μάκρυναν, φάρδυναν στους ώμους και στένεψαν στους γοφούς. Η δεκαετία που ακολούθησε ανάμεσα στο ’50 και το ’60 είναι εκρηκτική. Η οικονομική ευημερία και η ανύψωση του βιοτικού επιπέδου έδωσαν περιθώρια ανάπτυξης στην υψηλή ραπτική. Μπορούμε να πούμε ότι η νέα γενιά της δεκαετίας του ’50 εκπροσωπείται πλήρως από το Grease. Ήταν η πρώτη φορά που οι νέας ηλικίας άνθρωποι απέκτησαν δική τους μόδα, στυλ και εμφάνιση, επηρεασμένη από πρότυπα του κινηματογράφου και τραγουδιστές. Απαραίτητα στοιχεία για την εμφάνισή τους ήταν τα δερμάτινα, τα τζιν, οι κλος φούστες, τα πλεκτά, τα κοτλέ και τα παπούτσια μπαλαρίνες για τα κορίτσια. Παράλληλα με αυτή τη μόδα ο Christian Dior προκαλεί ξανά αίσθηση ανεβάζοντας το μήκος της φούστας στα λίγα εκατοστά κάτω από το γόνατο και συνδέοντας τη ραπτική με τα γράμματα του αλφάβητου. Έτσι γεννιέται η γραμμή Α (στενή στο πάνω μέρος και ανοιχτή κάτω), η γραμμή Η (ίσια και αυστηρή) και η Υ (ανοιχτή στην πλάτη και στενή προς τα κάτω). Στο Παρίσι αναπτύσσονται δύο διαφορετικές τάσεις στην υψηλή ραπτική. Από τη μία μεριά η Channel προσπαθεί να συνδυάσει τη ραπτική με την άνεση, θέτοντας το ρούχο στην υπηρεσία του σώματος. Από την άλλη, κάποιοι σχεδιαστές δείχνουν να ασχολούνται μόνο με την εντύπωση που προκαλούν οι δημιουργίες τους.

**ΟΝ**

Ο Christobal Balenciaga διακρίνεται αυτή την εποχή για το ταλέντο του στα ντραπαρισμένα υφάσματα, με δημιουργίες από σταθερό χοντρό μετάξι και ταφτά που μοιάζουν με γλυπτά. Ο θάνατος του Christian Dior το 1957, συγκλόνισε τον κόσμο της μόδας, τουλάχιστον μέχρι την ανακοίνωση του ονόματος του διαδόχου του, Yves Saint Laurent, που λανσάρει την τραπεζοειδή γραμμή.

**ΣΠΙΚΑΖ**

Στην ανδρική μόδα τα σακάκια και τα παλτό ήταν φαρδιά και είχαν στρογγυλεμένα πέτα. Τα παντελόνια ήταν άνετα στο πάνω μέρος και στένευαν προς τα κάτω. Αξίζει όμως να αναφερθεί ότι η μεγάλη αλλαγή στην ανδρική ενδυμασία αφορούσε τους νέους άντρες. Με πρότυπα τον Marlon Brando και τον James Dean, φορούσαν τζιν, δερμάτινα μπουφάν και απλά T-shirt. Είναι η πρώτη φορά στην μέχρι τώρα ιστορία της μόδας, που τα τζιν δεν φοριούνται μόνο από την εργατική τάξη. Γίνονται σημαία όποιου θέλει να πάει ενάντια στον κομφορμισμό και παρόλο που αρχικά απαγορεύεται να φοριούνται από μαθητές στα σχολεία της Αμερικής, λίγα χρόνια αργότερα θα γίνουν σήμα κατατεθέν τους.

Στη δεκαετία του ’60, χαρακτηριστικό της μόδας ήταν η απελευθέρωση από υποχρεώσεις και ταμπού. Η Αμερική βρίσκει τη μούσα της στο πρόσωπο της Jackie Kennedy και επιβάλλει ένα στυλ κλασσικής κομψότητας, με φορέματα ως το γόνατο, σε γραμμή Α, με γεωμετρικά σχέδια. Η Audrey Hepburn, όμως είναι αυτή που θα κάνει μύθο το μικρό μαύρο φόρεμα μέσω της συμμετοχής της στην ταινία Breakfast at Tiffany’s (1961). Οι πιο σημαντικές καινοτομίες στη γυναικεία μόδα τη δεκαετία αυτή, ήταν η εμφάνιση της μίνι φούστας και η καθιέρωση του γυναικείου παντελονιού.

**ΟΝ**

Στη δεκαετία του ’60 εμφανίστηκαν για πρώτη φορά «αντιμόδες», με εφαρμογή κυρίως στη νεολαία. Mία από αυτές ήταν το κίνημα των Mod’s, που έκανε για πρώτη φορά την εμφάνισή του το 1964 στη Βρετανία και προαναγγέλλει την εμφάνιση του punk τη δεκαετία του ’70.  
Οι πιο χαρακτηριστικές, όμως, «αντιμόδες» της εποχής, ήταν αυτή των hippies και αυτή των ζητιάνων. Η πρώτη, εξέφραζε την αντίδραση σε μια καταναλωτική κοινωνία και η δεύτερη, αντιπροσώπευε έναν εναλλακτικό τρόπο ενδυμασίας.

**ΣΠΙΚΑΖ**

Η μόδα των hippies επιβάλλει τζιν παντελόνια καμπάνα, κεντήματα και τρουκς στα ρούχα, κρόσσια, ξεβάμματα, ψυχεδελικά και γεωμετρικά σχέδια. Παράλληλα όμως, εξίσου διαδεδομένα, ήταν τα ταγιέρ της Coco Channel και τα φορέματα σε στυλ πριγκίπισσας. Αξιοσημείωτη είναι η εμφάνιση της μπότας στην γυναικεία υπόδηση και των φαρδιών παπουτσιών με περίεργα τακούνια. Όσον αφορά την ανδρική ενδυμασία, ενώ στην αρχή της δεκαετίας ήταν ίσια κομμένα και φαρδιά, το 1965 έγιναν μεσάτα, τα παντελόνια ήταν στενά χωρίς ρεβέρ. Οι πιο αντιδραστικοί φορούσαν πολύχρωμα πουκάμισα και γιλέκα με κρόσσια. Το ξεκίνημα της δεκαετίας του ’70, χαρακτηρίζεται από μια γενική απογοήτευση. Από παντού κατέφθανε η ηχώ του πολέμου στο Βιετνάμ, η ύφεση έβαλε τέλος στο shopping με ελαφριά καρδιά και η κρίση με το πετρέλαιο, πυροδότησε μια αληθινή και ιδιαίτερη λιτότητα. Στο χώρο της μόδας επικρατούσε αναρχία. Ο Ralph Lauren βρήκε καταφύγιο στο νεορομαντισμό. Οι σταρ της rock πυροδότησαν την μανία για τα λούρεξ και το υπερβολικό γκλίτερ. Είναι η εποχή που μεσουράνησαν τα καυτά σορτς, οι πλατφόρμες που σπάνε τους αστραγάλους και τα πουκάμισα που εφαρμόζουν σαν γάντι (λόγω των συνθετικών υφασμάτων), με τους γιακάδες τους όρθιους. Το disco style έκανε την εμφάνιση του την εποχή αυτή. Χαρακτηρίζεται από ελαστικά ρούχα, φανταχτερά χρώματα και γυαλιστερά υφάσματα. Οι συγκριτικά πιο συντηρητικές ή μεγαλύτερες γυναίκες φορούσαν μίντι φούστες και φορέματα με τονισμένη μέση (με ζώνη ή χωρίς). Επικράτησε η Τ γραμμή, που τόνιζε τους ώμους και προμήνυε την εμφάνιση ενός πιο αυστηρού στυλ, για τα επόμενα χρόνια. Αξίζει να αναφερθεί ότι επανήλθαν στη μόδα τα μεγάλα καπέλα με πέπλο. Τα τζιν την εποχή αυτή, ήταν ιδιαίτερα εφαρμοστά και σε συνδυασμό με τα δερμάτινα, τα T-shirt με τις στάμπες και τα εκκεντρικά κουρέματα, αποτελούσαν το επονομαζόμενο στυλ των Punk. Χαρακτηριστική εκπρόσωπος αυτού του στυλ ήταν η σχεδιάστρια Vivienne Westwood. Όσον αφορά στην ανδρική μόδα, τα ανδρικά πουκάμισα συνήθως ήταν καρό ή ριγέ, τα σακάκια ήταν μεσάτα με στενούς ώμους και τα παντελόνια με στενό καβάλο και φαρδιά προς το κάτω μέρος. Στα ανδρικά αξεσουάρ προστέθηκαν οι τσάντες. Επιπροσθέτως την εποχή εκείνη οι άντρες δεν φορούσαν τόσο συχνά γραβάτες, αλλά προτιμούσαν τα κασκόλ και τα μαντίλια.

**ΟΝ**

Η ανάκαμψη της οικονομίας στις αρχές της δεκαετίας του ’80 έφερε μαζί της, πιο κοντά μήκη, ενώ η εμμονή με την υγιεινή ζωή και τη γυμναστική έκανε πιο λεπτές και νευρώδεις τις σιλουέτες. Την πρώτη τους εμφάνιση έκαναν αυτή τη δεκαετία μεγάλοι σχεδιαστές, όπως ο Γιόζι Γιαμαμότο και οι Κένζο και Ρέι Καβακούμπο του οίκου Comme des Garcons.

**ΣΠΙΚΑΖ**

Οι θηλυκές γραμμές που επικράτησαν, με κυρίαρχες τις pencil φούστες με ψηλή μέση, ήρθαν σε αντίθεση με το rock στυλ που χαρακτηρίζεται από δερμάτινα, ολόσωμες φόρμες, τρούκς και αλυσίδες. Σε γενικές γραμμές στυλ από προηγούμενες δεκαετίες επανήλθαν και δημιούργησαν μία πολυσχιδή μόδα. Στην ανδρική μόδα επικρατεί το παραδοσιακό κοστούμι, άνετο και κλασσικό. Τα παλτά και τα trench coat είναι πολύ διαδεδομένα την εποχή αυτή. Γκέτες, γάντια από δαντέλα, φιόγκοι, στέκες, πολύχρωμα γυαλιά,  κονκάρδες, μεγάλες ζώνες, πλαστικά βραχιόλια πολλά μαζί στο χέρι , μακριά κολιέ, χρωματιστά καλσόν είναι τα χαρακτηριστικά αξεσουάρ της δεκαετίας των 80ς. Για να κατανοήσουμε καλύτερα αυτήν την εποχή, αρκεί να ανακαλέσουμε στη μνήμη μας κάποιες σειρές ή ταινίες που την αντιπροσωπεύουν, όπως η Δυναστεία και το Ντάλας. Σχεδιαστές που μεσουρανούσαν ήταν οι: «Azzedine Alaia» με τα εφαρμοστά πλεκτά, «Donna Karran» με καλσόν και πουκάμισα από strech αλλά και άλλοι όπως ο «Lacroix», «Jean Paul Gautier», «VivienWestwood», «Mochino», «Katherine Hamnet», «Christian Lacroix», «Romeo Gigli» , «Rei Kawakubo», «Issey Miyake», «Yogi Yamamoto», «Gianni Versace», «Norma Kamali», «Calvin Klein», «Gianfrago Ferre». Από Έλληνες ξεχωρίζει ο «Βασίλειος Κωστέτσος», «Νικόλαος Μαυρόπουλος» και ο «Τίμης Παρίσης». Γνωστοί σχεδιαστές υποδημάτων είναι οι: «Manolo Blannik», «Christian Loubouten», αλλά μην ξεχνάμε ότι και τα αθλητικά παπούτσια είχαν πρωταγωνιστικό ρόλο με εταιρίες που μεσουρανούν στην αγορά αυτή έως και σήμερα «Νike», «Gear», «Reebok» κ.τ.λ.

**ΟΝ**

Μετά από πολλές δεκαετίες και πολλά διαφορετικά στυλ, κοψίματα, πολλούς σχεδιαστές και βιομηχανίες ενδυμάτων, έφτασε η στιγμή της απλότητας και του προσωπικού στυλ. Έτσι, δεν έχουμε πλέον συγκεκριμένο dress code. Από τα 90ς μέχρι και σήμερα έχουμε επιρροές με vintage ρούχα και ρετρό στυλ, καθώς και από προηγούμενες δεκαετίες τις οποίες προσαρμόζουμε στο σήμερα.